依韻和劉敞秀才
作者：梅堯臣
朝代：宋

paragraphs: 安得采虛名，師道欲吾廣。
雖然成術業，曾不計少長。
孔孟久已亡，富貴得亦儻。
後生不聞義，前輩懼爲黨。
退之昔獨傳，力振功不賞。
舌吻張洪鍾，小大扣必響。
近世復泯滅，務覺多忽怳。
今子誠有志，方駕已屢枉。
自慙懷道淺，所得可下上。
正如種青松，而欲託朽壤。
典冊皆可尋，聖言皆可仰。
幸無增我過，此語固不爽。